Анэдэлъхубзэм и дунейпсо махуэр ягъэлъапIэ
Анэдэлъхубзэм и махуэм ирихьэлIэу зэIущIэ гъэщIэгъуэн щрагъэкIуэкIащ Налшык къалэ дэт «ДыгъафIэ къалэ» лицейм. Абы кърихьэлIат Адыгэ Республикэм гъуазджэхэмкIэ щIыхь зиIэ и лэжьакIуэ, Къэбэрдей-Балъкъэрым и цIыхубэ артист, композитор цIэрыIуэ ХьэIупэ ДжэбрэIилрэ «Эльбрус» тхылъ тедзапIэм и унафэщI, усакIуэ Ацкъан Русланрэ.
ЗэIущIэр къызэIуихащ лицейм адыгэбзэмрэ литературэмрэ щезыгъэдж Щоджэн Iэминат. Анэдэлъхубзэм и махуэр къызэрыунэхуам, абы мыхьэнэуэ иIэм теухуа пэублэ псалъэм и ужькIэ, егъэджакIуэм 9-11-нэ классхэм щIэсхэр утыкум къригъэблэгъащ «Сыадыгэну сыхуейщ. ГъащIэм сыдекIурэ, хьэмэрэ сыкъыкIэрыхурэ» фIэщыгъэр зиIэ зэдауэм хэтыну. ЦIыкIухэм яубыда лъэныкъуэхэм тету дахэу, екIуу я гупсысэхэр утыку кърахьащ.
Адыгагъэри пIыгъыну, адыгэ фащэхэри нобэкIэ махуэкъэсу пщыгъыну зэрыгугъур, пасэрей хабзэхэм утет къудейкIэ дунейм къыщыхъу зэхъуэкIыныгъэхэм уазэрыкIэлъымысынур, махуэ къэс щIэуэ къежьэхэм уазэрыдэмыхъунур къыхагъэщурэ, дызыхэпсэукI зэманым къемызэгъыж хъуа хьэл-щэнхэр, хабзэхэр щапхъэу къахьурэ я Iуэху еплъыкIэхэр къыжаIащ зы гупым. Дэнэ щIыпIэ ущымыIами, сыт хуэдэ зэман ухэмыпсэукIми адыгагъэр уи гъащIэ псом пхыпшын зэрыхуейм, уи бзэр, уи япэ итахэр зытета хабзэжьхэр умыгъэкIуэду ди нобэрей дунейми узэдэгъуэгурыкIуэфынум трагъэчыныхьу псэлъащ адрейхэр.
Зэдауэр иуха нэужь ХьэIупэ ДжэбрэIил жиIащ:
- ИкъукIэ джэгукIэ хьэлэмэт дывгъэлъэгъуащ, анэдэлъхубзэм и макъ дахэ дыщIэвгъэдэIуащ нобэ. Тхьэм фигъэпсэу! Ди анэм къыддилъхуа, къытIурилъхьа бзэм нобэкIэ зыужьыныгъэ игъуэтын, ар хъума хъун папщIэ жэуаплыныгъэ фи пщэ къызэрыдэхуэр, ар нэсу зэрызыхэфщIэр ди фIэщ хъуащ. Лъэпкъым и псэр и бзэращ. Ар лъэ быдэкIэ увыныр, абы и тхыдэм, гъуазджэм, щэнхабзэм зиужьыныр, цIыхухэм я зэхэщIыкIым зиузэщIыныр зэлъытар бзэм и къарур аращи, фи анэдэлъхубзэмкIэ фыпсалъэ. Ди республикэм анэдэлъхубзэхэр хъумэным хуэунэтIауэ щрагъэкIуэкI политикэр нэсу гъэзэщIа хъумэ, фэ хуэдэ цIыкIухэр Iуэхум хэлэжьыхьмэ, хэтмэ ди къэкIуэнум утемыгузэвыхьми хъунущ.
Анэдэлъхубзэм иIэ мыхьэнэр, ар дэтхэнэ зы лъэпкъми и къежьапIэу зэрыщытыр къыхэщу къэпсэлъащ Ацкъан Руслани.
ГупитIми жаIахэм гупсэхуу щIэдэIуахэм къыхагъэщащ лъэныкъуитIри зэхуэбгъэдэн фIэкIа зыр адрейм япэ ибгъэщ зэрымыхъунур. Ялъэгъуамрэ зэхахамрэ я гуапэ хъуауэ зэбгрыкIыжащ еджакIуэ цIыкIухэр.
ХЬЭРЭДУРЭ Аллэ.
